CELEX: 32008D0381
Language: el
Date: 2008-05-14 00:00:00
Title: 2008/381/ΕΚ: Απόφαση του Συμβουλίου, της 14ης Μαΐου 2008 , για τη δημιουργία ευρωπαϊκού δικτύου μετανάστευσης

21.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 131/7
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 14ης Μαΐου 2008
   για τη δημιουργία ευρωπαϊκού δικτύου μετανάστευσης
   (2008/381/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 66,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Το 2003 η Επιτροπή θέσπισε τριετή προπαρασκευαστική δράση για τη δημιουργία ευρωπαϊκού δικτύου μετανάστευσης («ΕΔΜ»), με σκοπό την παροχή στην Κοινότητα και τα κράτη μέλη της αντικειμενικών, αξιόπιστων και ενημερωμένων δεδομένων για τη μετανάστευση.
            
         
               (2)
            
            
               Το Ευρωπαϊκό Συμβούλιο, στη σύνοδο της Θεσσαλονίκης τον Ιούνιο του 2003, αφού έλαβε υπόψη του τη σημασία της παρακολούθησης και ανάλυσης του πολυδιάστατου φαινόμενου της μετανάστευσης, εξέφρασε στα συμπεράσματά του την ικανοποίησή του για τη δημιουργία του ΕΔΜ και δήλωσε ότι θα εξέταζε τη δυνατότητα δημιουργίας μόνιμου μηχανισμού στο μέλλον.
            
         
               (3)
            
            
               Στις 4 Νοεμβρίου 2004, το Ευρωπαϊκό Συμβούλιο ενέκρινε πολυετές πρόγραμμα για την ενίσχυση του χώρου ελευθερίας, ασφάλειας και δικαιοσύνης, γνωστό ως πρόγραμμα της Χάγης, με το οποίο επιδιώκεται η ανάπτυξη του δεύτερου σταδίου της κοινής πολιτικής στον τομέα του ασύλου, της μετανάστευσης, των θεωρήσεων και των συνόρων, το οποίο ξεκίνησε την 1η Μαΐου 2004, βασίστηκε δε, μεταξύ άλλων, στη στενότερη πρακτική συνεργασία μεταξύ των κρατών μελών και στη βελτιωμένη ανταλλαγή πληροφοριών. Το πρόγραμμα της Χάγης αναγνωρίζει ότι: «η συντελούμενη διαμόρφωση της ευρωπαϊκής πολιτικής στον τομέα του ασύλου και της μετανάστευσης θα πρέπει να βασίζεται σε μια κοινή ανάλυση των μεταναστευτικών φαινομένων σε όλες τους τις πτυχές. Η ενίσχυση της συλλογής, της παροχής, της ανταλλαγής και της αποτελεσματικής χρήσης ενημερωμένων πληροφοριών και στοιχείων όσον αφορά όλες τις σχετικές μεταναστευτικές εξελίξεις είναι καίριας σημασίας».
            
         
               (4)
            
            
               Για να διενεργηθεί διαβούλευση με τους κύριους ενδιαφερόμενους ως προς το μέλλον του ΕΔΜ, η Επιτροπή εξέδωσε στις 28 Νοεμβρίου 2005«Πράσινο Βιβλίο για το μέλλον του ευρωπαϊκού δικτύου μετανάστευσης» στο οποίο, εκτός από την αξιολόγηση της λειτουργίας του ΕΔΜ κατά τη διάρκεια των πρώτων ετών της προπαρασκευαστικής περιόδου, εξετάζονται επίσης θέματα όπως η εντολή και η μελλοντική δομή του ΕΔΜ.
            
         
               (5)
            
            
               Η δημόσια διαβούλευση κατέδειξε ότι οι περισσότεροι ενδιαφερόμενοι τάσσονται υπέρ της συνέχισης και της ενίσχυσης των δραστηριοτήτων του ΕΔΜ και της διατήρησης του αρχικού στόχου του ΕΔΜ, δηλαδή, της παροχής ενημερωμένων, αντικειμενικών, αξιόπιστων και συγκρίσιμων πληροφοριών για θέματα μετανάστευσης και ασύλου. Επίσης, φάνηκε ότι οι περισσότεροι ενδιαφερόμενοι επιθυμούσαν να διατηρηθεί η σύνδεση του ΕΔΜ με την Επιτροπή.
            
         
               (6)
            
            
               Το ΕΔΜ θα πρέπει να αποφύγει την επικάλυψη των εργασιών των υφιστάμενων κοινοτικών μέσων ή δομών, σκοπός των οποίων είναι η συλλογή και ανταλλαγή πληροφοριών, θα πρέπει δε να παρέχει πρόσθετο όφελος σε σύγκριση με αυτά, ιδίως χάρη στο ευρύ πεδίο καθηκόντων του, στο ότι θα εστιάζει στην ανάλυση, στους δεσμούς του με την ακαδημαϊκή κοινότητα καθώς και στη διαθεσιμότητα των αποτελεσμάτων των εργασιών του.
            
         
               (7)
            
            
               Ο κανονισμός (ΕΚ) αριθ. 862/2007 του Ευρωπαϊκού Κοινοβουλίου και του Συμβουλίου, της 11ης Ιουλίου 2007, σχετικά με τις κοινοτικές στατιστικές για τη μετανάστευση και τη διεθνή προστασία (2) αποτελεί, μεταξύ άλλων ισχυόντων νομοθετημάτων και μηχανισμών, σημαντικό πλαίσιο αναφοράς για τη λειτουργία του ευρωπαϊκού δικτύου μετανάστευσης. Θα πρέπει, επίσης, να δοθεί προσοχή στο πολύτιμο έργο που επιτελεί το κέντρο πληροφόρησης, μελετών και ανταλλαγών στον τομέα της διέλευσης των συνόρων και της μετανάστευσης (Cirefi), καθώς και στις διατάξεις της απόφασης 2005/267/ΕΚ του Συμβουλίου, της 16ης Μαρτίου 2005, για την ίδρυση ασφαλούς ηλεκτρονικού δικτύου πληροφοριών και συντονισμού των υπηρεσιών διαχείρισης της μετανάστευσης των κρατών μελών (3).
            
         
               (8)
            
            
               Για την επίτευξη των στόχων του, το ΕΔΜ θα πρέπει να στηρίζεται από ένα «εθνικό σημείο επαφής» σε κάθε κράτος μέλος. Οι δραστηριότητες των εθνικών σημείων επαφής πρέπει να συντονίζονται σε κοινοτικό επίπεδο από την Επιτροπή, επικουρούμενη από πάροχο υπηρεσιών που να διαθέτει επαρκείς ικανότητες για να οργανώνει τις τρέχουσες εργασίες του ΕΔΜ, συμπεριλαμβανομένου του συστήματός του ανταλλαγής πληροφοριών.
            
         
               (9)
            
            
               Για να διασφαλιστεί ότι τα εθνικά σημεία επαφής διαθέτουν τις αναγκαίες ειδικές γνώσεις για να αντιμετωπίζουν τις πολλές και ποικίλες πτυχές των θεμάτων σχετικά με το άσυλο και τη μετανάστευση, πρέπει αυτά να αποτελούνται από τρεις τουλάχιστον εμπειρογνώμονες οι οποίοι, είτε μεμονωμένα είτε από κοινού, να έχουν ικανότητες στον τομέα της χάραξης πολιτικής, του δικαίου, της έρευνας και της στατιστικής. Αυτοί οι εμπειρογνώμονες μπορεί να προέρχονται από τις διοικήσεις των κρατών μελών ή από οποιονδήποτε άλλο οργανισμό. Επίσης, κάθε εθνικό σημείο επαφής θα πρέπει να διαθέτει ως σύνολο την κατάλληλη εμπειρογνωμοσύνη όσον αφορά την τεχνολογία της πληροφορίας, την κατάρτιση σχεδίων συνεργασίας και τη δικτύωση με άλλους εθνικούς οργανισμούς και οντότητες, καθώς και τη συνεργασία σε ένα πολύγλωσσο περιβάλλον σε ευρωπαϊκό επίπεδο.
            
         
               (10)
            
            
               Κάθε εθνικό σημείο επαφής θα πρέπει να δημιουργήσει ένα εθνικό δίκτυο μετανάστευσης, το οποίο να αποτελείται από οργανισμούς και ιδιώτες που δραστηριοποιούνται στον τομέα της μετανάστευσης και του ασύλου και να περιλαμβάνει για παράδειγμα, πανεπιστήμια, ερευνητικούς οργανισμούς και ερευνητές, κυβερνητικές και μη κυβερνητικές οργανώσεις και διεθνείς οργανισμούς, ώστε να εκφράζονται οι απόψεις όλων των κύριων ενδιαφερομένων.
            
         
               (11)
            
            
               Η διοικούσα επιτροπή θα πρέπει να παρέχει πολιτική καθοδήγηση στο ΕΔΜ και, μεταξύ άλλων, να συμμετέχει στην εκπόνηση και να εγκρίνει το ετήσιο πρόγραμμα δραστηριοτήτων του ΕΔΜ.
            
         
               (12)
            
            
               Για τη διασφάλιση της ευρύτερης δυνατής διάδοσης των πληροφοριών που παράγονται από το ΕΔΜ με τη μορφή μελετών ή εκθέσεων, αυτές οι πληροφορίες θα πρέπει να διατίθενται βάσει των πλέον προηγμένων τεχνολογικών μέσων, συμπεριλαμβανομένου ειδικού δικτυακού τόπου.
            
         
               (13)
            
            
               Το ΕΔΜ θα πρέπει να είναι σε θέση να δημιουργεί σχέσεις συνεργασίας με άλλες οντότητες που δραστηριοποιούνται στον τομέα της μετανάστευσης και του ασύλου, όπου είναι απαραίτητο για την επίτευξη των στόχων του. Κατά τη δημιουργία των σχέσεων αυτών, πρέπει να δίδεται ιδιαίτερη προσοχή στη διασφάλιση ικανοποιητικού βαθμού συνεργασίας με οντότητες στη Δανία, την Ισλανδία, τη Νορβηγία, την Ελβετία, τις υποψήφιες προς ένταξη χώρες, τις χώρες που καλύπτονται από την ευρωπαϊκή πολιτική γειτονίας και τη Ρωσία.
            
         
               (14)
            
            
               Το ΕΔΜ θα πρέπει να συγχρηματοδοτείται με επιδοτήσεις από την Επιτροπή, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, που εφαρμόζεται στον γενικό προϋπολογισμό των Ευρωπαϊκών Κοινοτήτων (4).
            
         
               (15)
            
            
               Η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (5) και ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (6), θα πρέπει να λαμβάνονται υπόψη στο πλαίσιο του συστήματος ανταλλαγής πληροφοριών του ΕΔΜ.
            
         
               (16)
            
            
               Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο ανακοίνωσε την επιθυμία του να συμμετάσχει στη θέσπιση και εφαρμογή της παρούσας απόφασης.
            
         
               (17)
            
            
               Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
         
               (18)
            
            
               Σύμφωνα με τα άρθρα 1 και 2 του πρωτοκόλλου για τη θέση της Δανίας που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο και πεδίο εφαρμογής
   1.   Με την παρούσα απόφαση δημιουργείται ευρωπαϊκό δίκτυο μετανάστευσης (εφεξής «ΕΔΜ»).
   2.   Ο στόχος του ΕΔΜ έγκειται στην κάλυψη των αναγκών πληροφόρησης των κοινοτικών θεσμικών οργάνων, των αρχών και των οργάνων των κρατών μελών όσον αφορά τη μετανάστευση και το άσυλο, με την παροχή ενημερωμένων, αντικειμενικών, αξιόπιστων και συγκρίσιμων πληροφοριών για τη μετανάστευση και το άσυλο, ώστε να στηριχθεί η χάραξη της πολιτικής της Ευρωπαϊκής Ένωσης στους τομείς αυτούς.
   3.   Το ΕΔΜ ενημερώνει επίσης το ευρύ κοινό ως προς τα θέματα αυτά.
   Άρθρο 2
   Καθήκοντα
   1.   Για την επίτευξη του στόχου που αναφέρεται στο άρθρο 1, το ΕΔΜ:
   
               α)
            
            
               συλλέγει και ανταλλάσσει ενημερωμένα και αξιόπιστα δεδομένα και πληροφορίες από ευρύ φάσμα πηγών·
            
         
               β)
            
            
               αναλύει τα δεδομένα και τις πληροφορίες που αναφέρονται στο στοιχείο α) και τα παρέχει σε εύκολα προσβάσιμη μορφή·
            
         
               γ)
            
            
               συμβάλλει σε συνεργασία με άλλα σχετικά όργανα της ΕΕ στην ανάπτυξη δεικτών και κριτηρίων που θα βελτιώσουν τη συνάφεια των πληροφοριών και θα βοηθήσουν την ανάπτυξη των κοινοτικών δραστηριοτήτων που αφορούν μεταναστευτικές στατιστικές·
            
         
               δ)
            
            
               εκπονεί και δημοσιεύει σε τακτά διαστήματα εκθέσεις για την κατάσταση της μετανάστευσης και του ασύλου στην Κοινότητα και στα κράτη μέλη·
            
         
               ε)
            
            
               δημιουργεί και διατηρεί σύστημα ανταλλαγής πληροφοριών βασιζόμενο στο διαδίκτυο, το οποίο παρέχει πρόσβαση σε συναφείς δημοσιεύσεις και έγγραφα στον τομέα της μετανάστευσης και του ασύλου·
            
         
               στ)
            
            
               γίνεται γνωστό στο κοινό, επιτρέποντας την πρόσβαση στις πληροφορίες που συλλέγει και διαδίδοντας τα αποτελέσματα των εργασιών του, εκτός εάν αυτές οι πληροφορίες είναι εμπιστευτικού χαρακτήρα·
            
         
               ζ)
            
            
               συντονίζει τις πληροφορίες και συνεργάζεται με άλλους συναφείς ευρωπαϊκούς και διεθνείς φορείς.
            
         2.   Το ΕΔΜ εξασφαλίζει ότι οι δραστηριότητές του είναι συναφείς και συντονισμένες με τις σχετικές κοινοτικές πράξεις και δομές στον τομέα της μετανάστευσης και του ασύλου.
   Άρθρο 3
   Σύνθεση
   Το ΕΔΜ αποτελείται από:
   
               —
            
            
               τα «εθνικά σημεία επαφής» που ορίζονται από τα κράτη μέλη,
            
         
               —
            
            
               την Επιτροπή.
            
         Άρθρο 4
   Διοικούσα επιτροπή
   1.   Η διαχείριση του ΕΔΜ ασκείται από διοικούσα επιτροπή, η οποία αποτελείται από έναν αντιπρόσωπο από κάθε κράτος μέλος και έναν αντιπρόσωπο της Επιτροπής που επικουρείται από δύο επιστημονικούς εμπειρογνώμονες.
   2.   Ο αντιπρόσωπος της Επιτροπής προεδρεύει της διοικούσας επιτροπής.
   3.   Κάθε μέλος της διοικούσας επιτροπής διαθέτει μία ψήφο, συμπεριλαμβανομένου του προέδρου. Οι αποφάσεις λαμβάνονται με πλειοψηφία δύο τρίτων των ψηφισάντων.
   4.   Ένας αντιπρόσωπος του Ευρωπαϊκού Κοινοβουλίου μπορεί να συμμετέχει ως παρατηρητής στις συνεδριάσεις της διοικούσας επιτροπής.
   5.   Ειδικότερα η διοικούσα επιτροπή:
   
               α)
            
            
               συμβάλλει στην εκπόνηση και εγκρίνει το ετήσιο πρόγραμμα δραστηριοτήτων του ΕΔΜ, συμπεριλαμβανομένου ενδεικτικού ποσού για τον ελάχιστο και τον μέγιστο προϋπολογισμό για κάθε εθνικό σημείο επαφής, το οποίο εξασφαλίζει ότι καλύπτονται τα βασικά έξοδα που προκύπτουν από την ίδια τη λειτουργία του δικτύου, κατά το άρθρο 5, βάσει σχεδίου που εκπονεί ο πρόεδρος·
            
         
               β)
            
            
               εξετάζει την πρόοδο που σημειώθηκε από το ΕΔΜ, υποβάλλοντας συστάσεις για απαραίτητες ενέργειες όπου αυτό απαιτείται·
            
         
               γ)
            
            
               διαβιβάζει, τουλάχιστον μία φορά κάθε έτος, συνοπτική έκθεση για την κατάσταση των τρεχουσών δραστηριοτήτων του ΕΔΜ και για τα σημαντικότερα πορίσματα των μελετών του στο Ευρωπαϊκό Κοινοβούλιο, το Συμβούλιο, την Επιτροπή, την Οικονομική και Κοινωνική Επιτροπή και την Επιτροπή των Περιφερειών·
            
         
               δ)
            
            
               εντοπίζει τις καταλληλότερες στρατηγικές σχέσεις συνεργασίας με άλλες αρμόδιες οντότητες στον τομέα της μετανάστευσης και του ασύλου και εγκρίνει, όπου απαιτείται, τις διοικητικές ρυθμίσεις για τη συνεργασία αυτή, όπως αναφέρεται στο άρθρο 10·
            
         
               ε)
            
            
               συμβουλεύει τα εθνικά σημεία επαφής όσον αφορά τον τρόπο βελτίωσης των επιχειρήσεών τους και τα βοηθά να λαμβάνουν τα αναγκαία μέτρα, όταν εντοπίζονται συνεχείς αδυναμίες στο έργο των εθνικών σημείων επαφής που μπορούν να έχουν αρνητικές συνέπειες για το έργο του ΕΔΜ.
            
         6.   Η διοικούσα επιτροπή εγκρίνει τον εσωτερικό της κανονισμό και συνεδριάζει, κατόπιν προσκλήσεως του προέδρου της, τουλάχιστον δύο φορές κάθε έτος.
   Άρθρο 5
   Εθνικά σημεία επαφής
   1.   Κάθε κράτος μέλος ορίζει μια οντότητα που δρα ως εθνικό σημείο επαφής. Προς διευκόλυνση των εργασιών του ΕΔΜ και προς επίτευξη των στόχων του τα κράτη μέλη λαμβάνουν υπόψη, ενδεχομένως, την ανάγκη συντονισμού μεταξύ του αντιπροσώπου της διοικούσας επιτροπής και του εθνικού τους σημείου επαφής.
   2.   Το εθνικό σημείο επαφής αποτελείται από τουλάχιστον τρεις εμπειρογνώμονες. Ένας από αυτούς τους εμπειρογνώμονες που έχει καθήκοντα εθνικού συντονιστή, είναι μόνιμος υπάλληλος ή υπάλληλος της ορισθείσας οντότητας. Οι υπόλοιποι εμπειρογνώμονες μπορούν να υπάγονται σε αυτή την οντότητα ή σε άλλους εθνικούς ή διεθνείς δημόσιους ή ιδιωτικούς οργανισμούς που έχουν έδρα στο κράτος μέλος.
   3.   Οι εμπειρογνώμονες κάθε εθνικού σημείου επαφής διαθέτουν συλλογικά εμπειρογνωμοσύνη στον τομέα του ασύλου και της μετανάστευσης, που καλύπτει πτυχές της χάραξης πολιτικής, του δικαίου, της έρευνας και της στατιστικής.
   4.   Τα κράτη μέλη ενημερώνουν την Επιτροπή, το αργότερο τρεις μήνες μετά την έναρξη ισχύος της παρούσας απόφασης, σχετικά με τους εμπειρογνώμονες τους οποίους περιλαμβάνει το εθνικό σημείο επαφής, διευκρινίζοντας τον τρόπο με τον οποίο το σημείο αυτό πληροί τις προϋποθέσεις της παραγράφου 3.
   5.   Τα εθνικά σημεία επαφής ασκούν τα καθήκοντα του ΕΔΜ σε εθνικό επίπεδο και ιδίως:
   
               α)
            
            
               διαβιβάζουν εθνικές εκθέσεις, συμπεριλαμβανομένων των εκθέσεων που προβλέπει το άρθρο 9·
            
         
               β)
            
            
               συνεισφέρουν παρέχοντας εθνικές πληροφορίες στο σύστημα ανταλλαγής πληροφοριών που προβλέπει το άρθρο 8·
            
         
               γ)
            
            
               αναπτύσσουν την ικανότητα να υποβάλλουν ειδικά αιτήματα και να ανταποκρίνονται ταχέως σε ανάλογα αιτήματα που προέρχονται από άλλα εθνικά σημεία επαφής·
            
         
               δ)
            
            
               δημιουργούν ένα εθνικό δίκτυο μετανάστευσης, το οποίο αποτελείται από ευρεία κλίμακα οργανισμών και ιδιωτών που δραστηριοποιούνται στον τομέα της μετανάστευσης και του ασύλου και αντιπροσωπεύουν τους ενδιαφερόμενους. Τα μέλη του εθνικού δικτύου μετανάστευσης μπορούν να κληθούν να συμβάλουν στις δραστηριότητες του ΕΔΜ, ιδίως όσον αφορά τα άρθρα 8 και 9.
            
         6.   Οι εμπειρογνώμονες κάθε εθνικού σημείου επαφής συνεδριάζουν τακτικά για να συζητήσουν για το έργο του –στις συνεδριάσεις αυτές συμμετέχουν ενδεχομένως και μέλη του εθνικού δικτύου μετανάστευσης που προβλέπεται από την παράγραφο 5 στοιχείο δ)– και για να ανταλλάξουν πληροφορίες σχετικά με τρέχουσες και μελλοντικές δραστηριότητες.
   Άρθρο 6
   Συντονισμός
   1.   Η Επιτροπή συντονίζει τις εργασίες του ΕΔΜ σύμφωνα επίσης με το άρθρο 2 παράγραφος 2, διασφαλίζει δε ότι οι εργασίες αυτές αντανακλούν δεόντως τις πολιτικές προτεραιότητες της Κοινότητας στον τομέα της μετανάστευσης και του ασύλου.
   2.   Για την οργάνωση των εργασιών του ΕΔΜ, η Επιτροπή επικουρείται από πάροχο υπηρεσιών που επιλέχθηκε βάσει διαδικασίας για την ανάθεση σύμβασης. Αυτός ο πάροχος υπηρεσιών πληροί τις προϋποθέσεις που θεσπίζονται στο άρθρο 5 παράγραφος 3 και οποιεσδήποτε άλλες συναφείς προϋποθέσεις που καθορίζονται από την Επιτροπή.
   3.   Υπό την εποπτεία της Επιτροπής, ο πάροχος υπηρεσιών, μεταξύ άλλων:
   
               α)
            
            
               οργανώνει την τρέχουσα λειτουργία του ΕΔΜ·
            
         
               β)
            
            
               δημιουργεί και διαχειρίζεται το σύστημα ανταλλαγής πληροφοριών που προβλέπει το άρθρο 8·
            
         
               γ)
            
            
               συντονίζει τα δεδομένα που παρέχονται από τα εθνικά σημεία επαφής·
            
         
               δ)
            
            
               προετοιμάζει τις συνεδριάσεις που προβλέπει το άρθρο 7·
            
         
               ε)
            
            
               προετοιμάζει τις συλλογές και τις συνθέσεις των εκθέσεων και μελετών που προβλέπει το άρθρο 9.
            
         4.   Έπειτα από διαβούλευση με τα εθνικά σημεία επαφής και έγκριση της διοικούσας επιτροπής, η Επιτροπή, εντός των ορίων του γενικού στόχου και των καθηκόντων που ορίζονται στα άρθρα 1 και 2, εγκρίνει το ετήσιο πρόγραμμα δραστηριοτήτων του ΕΔΜ. Το πρόγραμμα διευκρινίζει τους στόχους και τις θεματικές προτεραιότητες. Η Επιτροπή παρακολουθεί την εκτέλεση του ετήσιου προγράμματος δραστηριοτήτων και υποβάλλει τακτικά στη διοικούσα επιτροπή εκθέσεις σχετικά την εκτέλεσή του και την ανάπτυξη του ΕΔΜ.
   5.   Μετά τις συμβουλές που παρέχονται από τη διοικούσα επιτροπή σύμφωνα με το άρθρο 4 παράγραφος 5 στοιχείο ε) η Επιτροπή λαμβάνει τα αναγκαία μέτρα βάσει των συμφωνιών επιδότησης που προβλέπονται στην παράγραφο 6 του παρόντος άρθρου.
   6.   Η Επιτροπή, βάσει του ετήσιου προγράμματος δραστηριοτήτων του ΕΔΜ, καθορίζει τα ενδεικτικά ποσά που διατίθενται για επιδοτήσεις και συμβάσεις στο πλαίσιο της απόφασης χρηματοδότησης σύμφωνα με το άρθρο 75 του κανονισμού (ΕΚ, Ευρατόμ) αριθ. 1605/2002.
   7.   Η Επιτροπή χορηγεί επιδοτήσεις λειτουργίας στα εθνικά σημεία επαφής που πληρούν τις προϋποθέσεις του άρθρου 5 παράγραφοι 2 και 3, βάσει των ατομικών αιτήσεων επιδότησης που υποβάλλουν τα εθνικά σημεία επαφής. Η μέγιστη κοινοτική συγχρηματοδότηση ανέρχεται σε ποσοστό 80 % των συνολικών επιλέξιμων δαπανών.
   8.   Σε περίπτωση ανανέωσης, οι εν λόγω επιδοτήσεις, σύμφωνα με το άρθρο 113 παράγραφος 2 του κανονισμού (ΕΚ, Ευρατόμ) αριθ. 1605/2002, δεν υπόκεινται στην αρχή της σταδιακής μείωσης.
   Άρθρο 7
   Συνεδριάσεις
   1.   Το ΕΔΜ συνεδριάζει τακτικά τουλάχιστον πέντε φορές κάθε έτος.
   2.   Κάθε εθνικό σημείο επαφής αντιπροσωπεύεται στις συνεδριάσεις του ΕΔΜ από τουλάχιστον έναν από τους εμπειρογνώμονές του. Δεν συμμετέχουν στις συνεδριάσεις περισσότεροι από τρεις εμπειρογνώμονες από κάθε εθνικό σημείο επαφής.
   3.   Ο αντιπρόσωπος της Επιτροπής συγκαλεί και προεδρεύει των συνεδριάσεων του ΕΔΜ.
   4.   Οι περιοδικές συνεδριάσεις του ΕΔΜ έχουν ως στόχο:
   
               α)
            
            
               τη διευκόλυνση της ανταλλαγής γνώσεων και πείρας μεταξύ των εθνικών σημείων επαφής, ιδίως όσον αφορά τη λειτουργία του ΕΔΜ·
            
         
               β)
            
            
               την εξέταση της προόδου των εργασιών του ΕΔΜ, ειδικότερα όσον αφορά την εκπόνηση των εκθέσεων και των μελετών που προβλέπει το άρθρο 9·
            
         
               γ)
            
            
               την ανταλλαγή πληροφοριών και απόψεων, ειδικότερα όσον αφορά τη δομή, την οργάνωση, το περιεχόμενο και την πρόσβαση στις διαθέσιμες πληροφορίες που προβλέπει το άρθρο 8·
            
         
               δ)
            
            
               την παροχή πλαισίου συζήτησης των πρακτικών και νομικών προβλημάτων που αντιμετωπίζουν τα κράτη μέλη στον τομέα της μετανάστευσης και του ασύλου και ειδικότερα της εξέτασης των ειδικών αιτημάτων που προβλέπει το άρθρο 5 παράγραφος 5 στοιχείο γ)·
            
         
               ε)
            
            
               τη διαβούλευση με τα εθνικά σημεία επαφής για την ανάπτυξη του ετήσιου προγράμματος δραστηριοτήτων του ΕΔΜ που προβλέπει το άρθρο 6 παράγραφος 4.
            
         5.   Οι εμπειρογνώμονες και οι οντότητες που δεν είναι μέλη του ΕΔΜ μπορούν να προσκαλούνται στις συνεδριάσεις του εάν η παρουσία τους θεωρείται επιθυμητή. Επίσης, μπορούν να διοργανώνονται κοινές συνεδριάσεις με άλλα δίκτυα ή οργανισμούς.
   6.   Οι δραστηριότητες της παραγράφου 5 γνωστοποιούνται εγκαίρως στα εθνικά σημεία επαφής, εφόσον δεν έχουν σχεδιαστεί στο πλαίσιο του ετήσιου προγράμματος δραστηριοτήτων του ΕΔΜ.
   Άρθρο 8
   Σύστημα ανταλλαγής πληροφοριών
   1.   Δημιουργείται σύστημα ανταλλαγής πληροφοριών βασιζόμενο στο διαδίκτυο, προσβάσιμο μέσω ειδικού δικτυακού τόπου σύμφωνα με το παρόν άρθρο.
   2.   Το περιεχόμενο του συστήματος ανταλλαγής πληροφοριών είναι καταρχήν δημόσιο.
   Με την επιφύλαξη του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (7), η πρόσβαση σε πληροφορίες εμπιστευτικού χαρακτήρα περιορίζεται μόνο σε μέλη του ΕΔΜ.
   3.   Το σύστημα ανταλλαγής πληροφοριών περιλαμβάνει τουλάχιστον τα ακόλουθα στοιχεία:
   
               α)
            
            
               πρόσβαση στην κοινοτική και εθνική νομοθεσία, νομολογία και πολιτική στους τομείς της μετανάστευσης και του ασύλου·
            
         
               β)
            
            
               δυνατότητα διεκπεραίωσης των ειδικών αιτημάτων που προβλέπει το άρθρο 5 παράγραφος 5 στοιχείο γ)·
            
         
               γ)
            
            
               γλωσσάριο και λεξικό για τη μετανάστευση και το άσυλο·
            
         
               δ)
            
            
               άμεση πρόσβαση σε όλες τις δημοσιεύσεις του ΕΔΜ, συμπεριλαμβανομένων των εκθέσεων και των μελετών που προβλέπει το άρθρο 9, καθώς και τακτικό ενημερωτικό δελτίο·
            
         
               ε)
            
            
               κατάλογο ερευνητών και ερευνητικών ινστιτούτων στον τομέα της μετανάστευσης και του ασύλου.
            
         4.   Για την πρόσβαση στις πληροφορίες που προβλέπει η παράγραφος 3, το ΕΔΜ, μπορεί, ενδεχομένως, να προσθέτει συνδέσμους προς άλλους δικτυακούς τόπους όπου μπορούν να ανευρεθούν οι αυθεντικές πληροφορίες.
   5.   Ο ειδικός δικτυακός τόπος διευκολύνει την πρόσβαση σε ανάλογες πρωτοβουλίες για την ενημέρωση του κοινού σε σχετικά θέματα και σε δικτυακούς τόπους που περιλαμβάνουν πληροφορίες σχετικά με την κατάσταση της μετανάστευσης και του ασύλου στα κράτη μέλη και στις τρίτες χώρες.
   Άρθρο 9
   Εκθέσεις και μελέτες
   1.   Κάθε εθνικό σημείο επαφής διαβιβάζει κάθε έτος έκθεση στην οποία περιγράφεται η κατάσταση της μετανάστευσης και του ασύλου στο κράτος μέλος και στην οποία περιλαμβάνονται οι πολιτικές εξελίξεις και στατιστικά δεδομένα.
   2.   Το ετήσιο πρόγραμμα δραστηριοτήτων περιλαμβάνει την εκπόνηση από κάθε εθνικό σημείο επαφής άλλων μελετών, βάσει κοινών προδιαγραφών, σχετικά με ειδικά θέματα μετανάστευσης και ασύλου, οι οποίες είναι απαραίτητες για τη στήριξη της χάραξης πολιτικής.
   Άρθρο 10
   Συνεργασία με άλλες οντότητες
   1.   Το ΕΔΜ συνεργάζεται με οντότητες των κρατών μελών ή τρίτων χωρών που είναι αρμόδιες στον τομέα της μετανάστευσης και του ασύλου, συμπεριλαμβανομένων των οργανισμών της ΕΕ και των διεθνών οργανισμών.
   2.   Οι διοικητικές ρυθμίσεις για τη βάσει της παραγράφου 1 συνεργασίας, η οποία μπορεί να περιλαμβάνει, όπου απαιτείται, την εκ μέρους της Επιτροπής σύναψης συμφωνιών εξ ονόματος της Κοινότητας, υπόκεινται στην έγκριση της διοικούσας επιτροπής.
   Άρθρο 11
   Δημοσιονομικοί πόροι
   Οι δημοσιονομικοί πόροι που χορηγούνται στις προβλεπόμενες στην παρούσα απόφαση ενέργειες εγγράφονται στις ετήσιες πιστώσεις του γενικού προϋπολογισμού της Ευρωπαϊκής Ένωσης. Οι διαθέσιμες ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου.
   Άρθρο 12
   Εκτέλεση του προϋπολογισμού
   Η Επιτροπή υλοποιεί την κοινοτική δημοσιονομική στήριξη σύμφωνα με τον κανονισμό (ΕΚ) αριθ. 1605/2002.
   Άρθρο 13
   Επανεξέταση
   Το αργότερο τρία έτη μετά την έναρξη ισχύος της παρούσας απόφασης και εν συνεχεία κάθε τρία έτη η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών έκθεση βασιζόμενη σε εξωτερική και ανεξάρτητη αξιολόγηση, για την ανάπτυξη του ΕΔΜ. Η έκθεση συνοδεύεται, εάν απαιτείται, από προτάσεις τροποποίησης.
   Άρθρο 14
   Δημοσίευση και ημερομηνία εφαρμογής
   Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 15
   Αποδέκτες
   Η παρούσα απόφαση απευθύνεται στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.
   
      Βρυξέλλες, 14 Μαΐου 2008.
      
         
            Για το Συμβούλιο
         
         
            Ο Πρόεδρος
         
         A. BAJUK
         
      
   
   
      (1)  Γνώμη της 10ης Απριλίου 2008 (δεν έχει δημοσιευθεί ακόμη στην Επίσημη Εφημερίδα).
   
      (2)  ΕΕ L 199 της 31.7.2007, σ. 23.
   
      (3)  ΕΕ L 83 της 1.4.2005, σ. 48.
   
      (4)  ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1525/2007 (ΕΕ L 343 της 27.12.2007, σ. 9).
   
      (5)  ΕΕ L 281 της 23.11.1995, σ. 31. Οδηγία όπως τροποποιήθηκε με τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).
   
      (6)  ΕΕ L 8 της 12.1.2001, σ. 1.
   
      (7)  ΕΕ L 145 της 31.5.2001, σ. 43.